《林大尹爱日堂卷》
明代·黎贞

奇花丽容色，好鸟和清声。花鸟无情物，爱之心自诚。

自诚非勉强，好恶乃其情。其情尚可爱，况复恩义并。

爱亲出天性，恒与理俱生。流汗心即动，齧指神还惊。

孝慈古有传，千载嘉其名。金华礼义俗，里闾播德馨。

一门五马贵，络绎旧簪缨。夫君尹和邑，讼理政自平。

爱亲如爱日，耿耿心不宁。忆彼陶长沙，惜阴得英称。

惜阴犹爱日，爱日尤可矜。但愿日如岁，我亲长妙龄。

郑侯笔如椽，古篆书以旌。愿将遗子孙，永镇芝兰庭。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。